รู้สึกเจ็บแสบช่องคลอด โดยเฉพาะเวลาปัสสาวะ ทรมาณมากค่ะ และเหมือนปากช่องคลอดจะมีแผลด้วยค่ะ มีคล้ายๆตกขาว สีออกใสๆเหลืองๆ และถ้าแห้งจะเป็นคราบเเข็งๆค่ะ ลองเอากระจกส่องดู พบว่าแดงและบวมอยู่ค่ะ เป็นมา2-3วันแล้วค่ะ วันนี้ว่าจะไปตรวจ แต่ประจำเดือนดันมาค่ะ ทำยังไงได้บ้างคะ ทรมานมากๆค่ะ
สวัสดีค่ะ อาการเจ็บ แสบช่องคลอด เหมือนมีแผลที่ปากช่องคลอด มีน้ำเหลืองไหล เมื่อแห้งแล้วเป็นคราบแข็งๆ อวัยวะเพศบวมแดง น่าจะเกิดจากการเป็น เริมที่อวัยวะเพศ ค่ะ โดยหากเป็นครั้งแรก จะเกิดจากการติดต่อผ่านทางเพศสัมพันธ์ แต่หากเคยเป็นมาแล้ว ก็จะไม่ได้เกี่ยวกับการมีเพศสัมพันธ์ แต่จะเกิดอาการเมื่อร่างกายอ่อนแอ โดยจะเริ่มแรกเป็นตุ่มน้ำขึ้นมาก่อน ซึ่งอาจไม่ทันได้สังเกต ต่อมาตุ่มน้ำจะแตกและกลายเป็นแผล และมีอาการแสบร้อนหรือเจ็บปวดร่วม มีน้ำเหลืองซึม หากเป็นครั้งแรกอาการจะเป็นอยู่นาน 2-4 สัปดาห์ บางรายอาจมีไข้ ปวดหัว ปวดเมื่อยตัว อ่อนเพลียร่วมด้วย รวมถึงอาจมีปัสสาวะแสบขัดได้นอกจากนี้แล้ว ก็อาจเกิดจากโรคติดเชื้ออื่นๆ เช่น ติดเชื้อปรสิตในช่องคลอด แต่มักมีตกขาวที่ผิดปกติร่วมด้วย เช่น ตกขาวมาก เป็นฟอง มีกลิ่นเหม็น เป็นต้น หรือเกิดจากการติดเชื้อหนองใน แต่ก็มักทำให้มีตกขาวที่ผิดปกติ เจ็บช่องคลอด ปัสสาวะผิดปกติ แต่อวัยวะเพศมักไม่บวมแดงแนะนำควรไปพบแพทย์เพื่อตรวจและรักษาตามสาเหตุค่ะ ทั้งนี้ หากมีประจำเดือนมา แต่อาการเป็นมาก ก็สามารถไปตรวจได้ เพราะหากเป็นเริม การได้รับยาต้านเชื้อไวรัสเร็วเท่าไหร่ ก็จะรักษาได้มีประสิทธิภาพค่ะ ในเบื้องต้น ก็ควรงดการมีเพศสัมพันธ์ ไม่ทายาใดๆ ใส่กางเกงชั้นในที่ไม่รัดแน่นเกินไป ล้างอวัยวะเพศด้วยน้ำเปล่าเท่านั้นค่ะ